Kyknos (syn Poseidóna)

Kyknos (starogr. Κύκνος – Kyknos, latinsky Cycnus alebo Cygnus) je v gréckej mytológii syn boha Poseidóna a Kalyky.Hyginus, Fabulae 157.

Tento príbeh bol rozšírený literárny topos celého starovekého Orientu. Podľa jednej verzie mýtu bol synom Poseidóna a Kalyky. Matka ho po narodení nechala na pobreží mora, kde ho našli pastieri, ktorí ho vychovali. Kyknos dostal svoje meno podľa labutí letiacich nad jeho hlavou. Kyknos vyrástol na muža veľkej postavy, veľmi bielej pleti a výnimočný bol v tom, že bol nezraniteľný. Aj keď mal veľmi nepokojnú povahu, osud mu doprial, že sa stal kráľom, ktorý vládol niekde v okolí Tróje.Pausanias, Periégésis tés Hellados, 10,14,1. 

Jeho prvou manželkou sa stala Prokleia, dcéra Laomedonta, a neskôr sa oženil s Filonomou s dcérou Tragasa.Pseudo-Apollodorus, Epitoma, E,3,24–26. Filonomé sa zaľúbila do jeho syna Tenna z prvého manželstva a keďže ju odmietal, znenávidela ho a všemožne sa ho snažila a aj jeho sestru Hémitheu zahubiť. Intrigami pri ktorých jej pomohol aj hudobník Eumolfos, nakoniec dosiahla, že ich otec nechal oboch zatvoriť do truhlice a hodiť do mora. Avšak oni sa zachránili. Truhlica doplávala k ostrovu Leukofros pri trójskom pobreží, kde ju vylovili a tam sa Tennes onedlho ujal vlády. Ostrov bol potom pomenovaný po ňom Tenedos. Keď sa po čase ukázalo, ako Filonoma svojho manžela oklamala, nechal ju za trest zaživa pochovať a jej spolupáchateľa Eumolfa ukameňovať.

Po rokoch sa Kyknos a aj jeho syn Tennes zúčastnili trójskej vojny na strane Tróje. Tennes prikázal zasypať achájske vojsko plaviace sa okolo Tenedy kamením. Nato však vystúpil z lode Achilles a v súboji ho zabil. Kyknos skončil podobne, hoci bol nezraniteľný podľahol v boji s Achillom a aby unikol potupnému olúpeniu svojej výzbroje nechal sa od svojho otca premeniť na labuť.Ovidius, Metamorphoses, 12,128.

 Referencie  

 Zdroje 



Kategória:Postavy gréckej mytológie
Kategória:Trójska vojna